Document ID: /fineweb-2-swissfilter-quality_10-filterrobots/filtered/02819.jsonl.gz/7

Potaknut velikim uspjehom naše nogometne reprezentacije protiv španjolskih nogometaša na prvenstvu u Francuskoj, javio nam se fra Karlo Lovrić i opet stihovima zabilježio što se dešavalo ovih na terenu.
ŠPANJOLSKA JE PALA
A što sada? Španjolska je pala.
Vatrenima prigodu je dala,
Do finala da poprijeko ide,
Tako barem to stručnjaci vide.
Sve do sinoć druga priča biše,
Talijanim baš se loše piše.
Zar hrvatski golobradi dečki,
Mogu štetit toj španjolskoj mečki?
Već u sedmoj zbilo se minuti-
Navijači pomalo su ljuti:
Što Čačiću, ti postavi Roga?
Jao nama za miloga Boga!
Kad se malo Furija utiša,
Tad Hrvatska poče da juriša
Kalinić je izborio šansu,
Sva Hrvatska bila je u transu.
Rakitić je opalio loptu
Greda puca, ne pogodi kotu.
Lopta crtu pomilova bijelu,
Za gol treba crtu preći cijelu.
Četrdeset peta je minuta
Perišić je u blizini kuta
Prevariti on beka je znao,
Kaliniću ko na pladnju dao.
Nikola je zaokretom noge
Pokazao Španjolcima roge.
Lopta ide, golman loptu prati,
Al iz gola ona se ne vrati.
Jedan, jedan Brko Čačić veli,
Bit će bolje u drugom bez beli.
I bilo je, igralo se brže,
Hrvati se sad uputa drže:
Ne daj blizu, ne daj tika taku
Protivnici hoće šansu laku.
Skoro da im uspjelo je bilo
Kad se sudcu nešto pričinilo
I dosudi on najstrožu kaznu,
Vidjelo se, u bacanju lažnu.
Križ na čelo Subašić si meće
Nasred gola pomalo se kreće
Ramos puca što je jače moga,
Brani Dane života mi moga.
Kakva radost od igrača sviju,
Ljube njega od srca se smiju.
Onda kontra Perišića slijedi,
Dva je jedan, sad Furija blijedi.
Što će na to bakljadari reći?
Za njih uspjeh bio bi najveći
Da Hrvatske ni na mapi nema
A kamoli za finale sprema.
Pokušat će sa bakljama opet
Na tribine ko i drugi popet,
Od tog ništa opet biti neće,
Jer Hrvatska u pobjede kreće.
K.L. 22. lipnja 2016.
(Fra Karlo Lovrić (1941.), dugogodišnji misionar u Švicarskoj, koordinator i nacionalni delegat za Hrvatske katoličke misije u Švicarskoj, nakon povratka iz Švicarske živi i djeluje u Međugorju. Iako je u mirovini, bavi se pastoralom posjećivanja starih i bolesnih ali je aktivan i kao ispovjednik. Oni koji ga pamte dok je djelovao u Švicarskoj znaju i za njegove dvije velike ljubavi – sport i narodnu epsku poeziju).